**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 06.01.2018, ora 08.00 – 07.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 07.01.2018, ora 07.00**

**RÂURI**

**Debitele au fost, în general, staționare**, exceptând cursul inferior al Someșului, unde au fost în creştere prin propagare și râurile din bazinul superior al Jiului, cursurile inferioare ale Vișeului, Izei, Turului și cursul mijlociu și inferior al Trotușului, unde au fost în scădere.

Creșteri izolate de niveluri și debite s-au înregistrat pe unele râuri mici din zonele de munte din Crișana și Maramureș datorită cedării apei din stratul de zăpadă.

Formaţiunile de gheaţă (gheaţă la maluri) prezente pe unele râuri din bazinul superior al Bistriței s-au menţinut fǎrǎ modificǎri importante, iar cele din bazinele superioare ale Moldovei şi Tazlăului au fost în ușoară diminuare și restrângere.

Debitele se situează în general la valori în jurul și peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Moravița, Cerna, Jiu, Vedea, Argeș, Timișul superior, bazinele mijllocii și inferioare ale Crişului Alb, Crişului Repede, Mureșului, bazinul superior și mijlociu al Ialomiţei, bazinul inferior al Oltului, cursul inferior al Siretului, Prutul mijlociu și inferior şi sub 30% pe râurile din bazinele hidrografice ale Bârladului și Jijiei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare**, exceptând unele râuri mici din bazinele superioare ale Vișeului, Izei, Someșului, Crișurilor, Someșului Mic, Arieșului, Bistriței, unde vor fi în creștere datorită cedării apei din stratul de zăpadă.

Sunt posibile creșteri de niveluri și debite pe unele râuri mici din zonele de munte din vestul și nord-vestul ţării datorită precipitațiilor slabe cantitativ prognozate și cedării apei din stratul de zăpadă.

Formaţiunile de gheaţă (gheaţă la maluri) prezente pe unele râuri din zonele de munte din nordul și centrul țării vor fi în restrângere, diminuare şi eliminare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 06.01.2018 – 07.01.2018 a fost în creştere**, **având valoarea de 7400 m3/s**, peste media multianuală a lunii ianuarie (4950 m3/s).

În aval de Porţile de Fier debitele au fost în scădere la Gruia, Bechet și pe sectorul Galați – Tulcea şi în creştere la Calafat și pe sectorul Corabia – Brăila.

**Debitul la intrarea în ţară (secţiunea Baziaş) va fi în creştere (7600 m3/s).**

În aval de Porţile de Fier debitele vor fi în creştere pe sectoarele Gruia – Calafat şi Tr. Măgurele - Galați și relativ staționare pe sectoarele Bechet – Corabia şi Isaccea – Tulcea.

**2.** **Situaţia meteorologică în intervalul 06.01.2018, ora 08.00 – 07.01.2018, ora 06.00**

**ÎN ŢARĂ**

Vremea a fost deosebit de caldă în cea mai mare parte a țării, cu abateri termice pozitive de până la 11 - 13 grade, local, în sudul și centrul țării. Astfel, temperaturile maxime s-au încadrat între 0 grade la Joseni (în condiții de ceață persistentă) și 17 grade la Călărași. Cerul a fost variabil, cu înnorări în nord-vestul teritoriului, unde local a plouat slab. Vântul a suflat slab și moderat, cu intensificări pe crestele înalte de munte. Stratul de zăpadă s-a menținut în zona montană, în special la altitudini mari și măsura până la 123 cm în Munții Făgăraș (Bâlea Lac). Mai ales dimineața și noaptea, local în zonele joase s-a semnalat ceață. Temperatura aerului la ora 06 era cuprinsă între -3 grade la Întorsura Buzăului și 12 grade la Oravița și Reșița.

***Observaţie:*** *de ieri de la ora 06 au fost în vigoare 14 atenționări cod galben pentru fenomene meteorologice periculoase imediate, precum urmează: 1 atenționare emisă de SRPV Cluj-Napoca, 2 atenționări emise de SRPV Timișoara, 6 atenționări emise de SRPV Bacău, 3 atenționări emise de SRPV Sibiu și 2 emise de CNPM București pentru Muntenia.*

**LA BUCUREŞTI**

Vremea a fost deosebit de caldă. Temperatura maximă a fost de 15 grade la Filaret și 14 garde la Băneasa și Afumați. Cerul a fost variabil, iar vântul a suflat slab până la moderat. Temperatura aerului la ora 06 era de -1 grad la Băneasa, 0 grade la Afumați și 3 grade la Filaret.

**3. Prognoza meteorologică în intervalul 07.01.2018, ora 08.00 – 08.01.2018, ora 08.00**

**ÎN ŢARĂ**

Vremea va fi în continuare deosebit de caldă. Temperaturile maxime vor fi cuprinse între 8 și 16 grade, cu cele mai ridicate valori în zonele deluroase din vestul și sudul țării, iar temperaturile minime se vor situa între -3 și 7 grade, cu cele mai ridicate valori în Dealurile de Vest. Cerul va fi variabil, cu unele înnorări în nordul extrem, unde izolat vor fi condiții de ploaie slabă, iar vântul va sufla slab și moderat. În special dimineața și noaptea, în zonele joase de relief, local va fi ceață.

**LA BUCUREŞTI**

Vremea va fi în continuare deosebit de caldă. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 13 grade, iar cea minimă va fi de 0...1 grad. Vor fi condiții de ceață, mai ales la începutul intervalului.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 06 ianuarie 2018 ora 20 – 07 ianuarie 2018 ora 20.00**

**Starea stratului de zăpadă în data de 06.01.2018, ora 14.00:**

În ultimele 24 de ore vremea a fost frumoasă şi deosebit de caldă pentru această dată. Cerul a fost variabil, mai mut senin în cursul zilei. Vântul a suflat slab şi moderat, cu intensificări pe creste, mai ales în Bucegi, unde rafalele au depăşit 80 km/h. Stratul de zăpadă a scăzut în întrega zonă monitorizată cu 1 până la 5 cm. La ora 14, acesta măsura: 125 cm la Bâlea-Lac, 103 cm la Vârful Omu, 18 cm la Sinaia, 11 cm la Fundata şi 10 cm la Predeal.

**Evoluţia vremii în intervalul 06.01.2018 ora 20 – 07.01.2018 ora 20.00:**

Vremea se menţine frumoasă şi deosebit de caldă pentru această dată. Cerul va fi variabil. Vântul va sufla slab şi moderat, cu intensificări din sector predominant vestic, în zonele înalte, unde rafalele vor depăşi 70-80 km/h. Izolat, pe văi se va semnala ceaţă.

**Peste 1800 m:** temperaturi minime: -3 la 0 gr.C; temperaturi maxime: -1 la 3 gr.C;

**Sub 1800 m:** temperaturi minime: 0 la 2 gr.C; temperaturi maxime: 3 la 9 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Insolaţia şi temperaturile ridicate vor determina umezirea suplimentară a stratului la suprafaţă, asfel vor for fi condiţii ca în mod spontan să se producă curgeri de suprafaţă şi avalanşe de topire. Stratul de zăpadă relativ recentă, de la suprafaţă măsoară circa 10 cm şi este instabil fiind depus peste formaţiuni de placă şi cruste de gheaţă. În interior, stratul este format preponderent din cristale fine şi faţetate, cu rezistenţă relativ scăzută, intercalate cu cruste de gheaţă. În partea inferioară a stratului, cristalele sunt faţetate şi tip cupă, alături de alte cruste vechi de gheaţă. Chiar şi în condiţii de supraîncărcări slabe, cu turişti sau schiori, structura de tip placă din partea superioară se poate rupe, putând genera astfel avalanşe de dimensiuni medii sau chiar mari pe pantele înclinate.

**La altitudini mai mici de 1800 m: RISC MODERAT (2)**

Insolaţia şi temperaturile exclusiv pozitive vor determina umezirea puternică, tasarea şi topirea stratului. Pe versanţii cu grad mare de înclinare şi în zonele adăpostite unde există acumulări mai însemnate de zăpadă, riscul de declanşare a avalanşelor va fi mai accentuat. Astfel mai ales în condiţii de supraîncărcări dar şi în mod spontan se pot declanşa avalanşe de dimensiuni mici sau medii.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 05.01.2018-06.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**